August 2016

Informationsmøde og stiftende generalforsamling

i Foreningen til sikring af Hindsholms kyster og havmiljø:

Kære Hindsholmer,

Vi vil gerne invitere til et informationsmøde om potentiel råstofindvinding nord for Fyens Hoved og vest for Langø

søndag d. 28. august klokken 1030 på Hindsholm Skole i Dalby

Vi er en gruppe af borgere, som er bekymrede over Odense Havns planer om potentielt at indvinde 2.3 millioner kubikmeter råstoffer vest for Langø og nord for Fyens Hovede. Vi er bekymrede for, om og hvordan udgravning af 2.3 mil. kbm. havbund vil påvirke erosionen i området og for, hvordan havmiljøet vil blive påvirket af en sådan indvinding af råstoffer.

Vi er bekymrede, fordi der ikke findes nogen undersøgelser af, hvordan råstofindvinding vil påvirke kysterne på Hindsholm. Vi er også bekymrede for hvordan havmiljøet og dermed både erhvers- og lystfiskeri og den deraf følgende turisme vil blive påvirket og for, hvordan det igen vil påvirke Hindsholm.

Der findes heller ingen undersøgelser af, hvordan de af råstofindvindingen følgende sedimentsaflejringer vil påvirke hverken kysterne eller de marinebiologiske forhold og derfor mener vi, at det er vigtigt, at hele Hindsholm står sammen og beder om dokumentation for konsekvenserne, *før* en indvinding tillades.

Vi håber ved vort informationsmøde at kunne delagtiggøre Jer i grundlaget for vore bekymringer og for, hvorfor vi synes, at Hindsholm må stå hinanden last og brast i denne sag. Vi foreslår en ny forening dannet, nemlig Foreningen til sikring af Hindsholms kyster og havmiljø og derfor vil vi efter informationsmødet afholde stiftende generalforsamling i den ny forening, der således kan varetage alle Hindsholmeres interesser og sørge for høringsberettigelse i relevante sager- uanset om man er fastboende eller landligger. Læs venligst vedlagte vedtægter for foreningen og dagsorden for mødet.

Vel mødt! Og på forhånd tak for Jeres tid og interesse.

Venlig hilsen,

Initiativgruppen Langø og Fyens Hovede